Danskere tjekkes på hospitalet

Selv om der ikke er nogen sårede danskere, så har man alligevel valgt at tage dem ind til tjek.

- Det bidrag, der er ramt, er blevet evakueret, og så ført på hospitalet, hvor de skal undersøges for skader, som man umiddelbart ikke har kunne erkende, siger major John Steemann Adamsen.

Natos Resolute Support, som Danmark er en del af, er i Afghanistan på et mandat fra FN's Sikkerhedsråd. Over 40 lande deltager i missionen. Det danske styrkebidrag er spredt over det meste af landet. De er udsendt på et mandat, der udløber med udgangen af 2018.

Minister: Vi vil øge bidraget i Afghanistan

Forsvarsminister Claus Hjort Frederiksen (V) understreger i en skriftlig kommentar, at han er lettet over, at der ikke er nogle danskere, som er komme til skade, men er samtidigt bedrøvet over, at det er gået ud over civilbefolkningen.

- Angrebet understreger også, at det er farlige opgaver, som vi beder de danske soldater udføre. Derfor er det også væsentligt, at de har det materiel, der skal til, for at sikre dem imod angreb som dette, siger ministeren i en skriftlig kommentar sendt til DR Nyheder.

- Det er i vores alles interesse, at de afghanske myndigheder fastholder kontrollen. Alternativt vil terrorister igen have et fristed til at planlægge angreb i bl.a. Europa, og vi risikerer store flygtningestrømme fra regionen. Derfor er regeringen også indstillet på at udvide det danske bidrag til NATO’s mission i landet, siger han videre.

Også De Konservative understreger vigtigheden af det danske bidrag.

- Afghanistan er et land, der stadig har meget store problemer med terrorisme, og det er nødvendigt, at vi stadig er der nede. Afghanistan vil formentlig falde sammen, hvis vi ikke holder hånden under dem et stykke tid endnu, siger forsvarsordfører Rasmus Jarlov til DR Nyheder.

Fakta om Danmark i Afghanistan • Danmark har fem definerede opgaver i Afghanistan

• Trænings- og rådgivningsbidragene: Omfatter cirka 25 personer, fordelt på rådgivende funktioner ved den afghanske officersskole og det afghanske officersakademi, den afghanske hærs specialskoler og instruktører til opbygning af en afghanske C-130 transportfly-kapacitet.

• Et støttebidrag: Cirka 30 personer til transport og sikring af rådgivere og stabsofficerer i Kabul.

• Et stabsbidrag: Cirka 15 personer til Resolute Support Missions hovedkvarter.

• Et militærpolitibidrag: Cirka ti personer i Kabuls lufthavn.

• Logistik, administrativ og teknisk understøttelse af bidraget: Omfatter et støtteelement på cirka 20 personer, som kan variere alt efter, hvordan de aktuelle behov udvikler sig. Kilde: Forsvaret